text: [{"text_idx": "#000000", "text": "Purnamane\u0301 nedeng, sle\u0301yag-sle\u0301yog ngenah bulane\u0301 mara tempuh ambu ane\u0301 masawang selem abedik. Dike\u0301nke\u0301ne\u0301 ilang selemne\u0301, ngenah ngente\u0301r, buin teka ambune\u0301 buin iliden buka ngengkebang bulane\u0301. Mara ke\u0301to inget teke\u0301n gendingan rare\u0301ne\u0301, \u201cDija bulane\u0301 tusing ngenah uli ibi,\u201d Anginne\u0301 ngasirsir buka nungkulang apang bulane\u0301 aris sirepne\u0301. Sake\u0301wala, purnamane\u0301 sedek nedeng, sinah tusing lakar sirep bulane\u0301. Ia lakar nge\u0301de\u0301ngang kamelahanne\u0301 teke\u0301n gumine\u0301. I Dadong Bulan ane\u0301 sedek ngantih pajalan idup, satia teke\u0301n geginane\u0301 ngantih benang selem putih."}, {"text_idx": "#000001", "text": "Uli semengan Putu Sasih suba mautsaha apang maan nepukin kaluihan ente\u0301ran bulane\u0301. Sabilang purnama, Putu Sasih apang maan ja ente\u0301ran bulan. Ente\u0301ran bulane\u0301 rasaanga kanti di muncuk kenehne\u0301. Ia meled apang di purnama Kadasane\u0301 ilehan getihne\u0301 kedas. Apang melah rasaanga uli semengan sayagaanga de\u0301we\u0301kne\u0301, ia ngaturang bakti uli di sanggah pangulun karangne\u0301, sayan nyanjaang ka paibon kanti peteng apang maan ilehan ente\u0301ran purnama Kadasane\u0301. Me\u0301me\u0301ne\u0301 mula nawang dedemenane\u0301 Putu Sasih apang maan muspa di purnamane\u0301. Sabilang purnama, Putu Sasih mautsaha apang maan doge\u0301n mabakti. Ia tusing muspa di sanggahne\u0301 doge\u0301n. Di pura-pura ane\u0301 ada patirhan di nuju purnamane\u0301 masi tangkilina."}, {"text_idx": "#000002", "text": "Ia nyambatang ye\u0301n maan muspa nuju purnama melah gati kenehne\u0301. Ada rasa tis ngilehin awakne\u0301. Getihne\u0301 mrasa ening ngilehin bumbung uatne\u0301. Angkihanne\u0301 mrasa dabdab tusing noos, nyak enteg rasaanga."}, {"text_idx": "#000003", "text": "\u201cTu, eda inget ngalih bulan doge\u0301n. Putu suba nawang me\u0301me\u0301 meled ngempu cucu. Ye\u0301n terus kake\u0301ne\u0301 doge\u0301n, buin pidan apang maan me\u0301me\u0301 ngempu cucu? Bisa-bisa me\u0301me\u0301 lakar magantung di tiing petunge\u0301.\u201d"}, {"text_idx": "#000004", "text": "Putu Sasih kenyem. Ia inget satuan Brahmana Jaratkaru ane\u0301 nyidaang ka suargan kanti kacunduk ring kawitanne\u0301 magantung nyungsang di tiing petunge\u0301, misi bongkol tiinge\u0301 rotrot bikul. \u201cSing Me\u0301, tiang lakar ngisinin panagih me\u0301me\u0301ne\u0301. Sake\u0301wala, ye\u0301n ada anak muani nyidaang ngalihang tiang bulan.\u201d"}, {"text_idx": "#000005", "text": "\u201cBadah ene\u0301 mara anak bajang punyah teke\u0301n bulan. Kanti lakar ngalih anak muani ane\u0301 nyidaang ngalih bulan. Dija unduk lakar ada anak muani buka ke\u0301to?\u201d"}, {"text_idx": "#000006", "text": "Putu Sasih sing nyautin mantas maklemis abedik. Di kenehne\u0301 pastika lakar ada anak muani nyidaang ngisinin pangaptine\u0301. \u201cMe\u0301, manian ye\u0301n suba maan anak muani buka ke\u0301to, mara lakar ajak tiang mulih. Ye\u0301n sing ada anak muani buka ke\u0301to, tiang lakar nunas ring Sang Yama Dipati apang tiang nganti me\u0301me\u0301 magantung di tiing petunge\u0301 krana ulian tiang me\u0301me\u0301 kasangsaran.\u201d"}, {"text_idx": "#000007", "text": "\u201cPutu, Putu dija ada unduk ada anak truna lakar nyidaang ngalihang Putu bulan?\u201d Me\u0301me\u0301ne\u0301 Putu Sasih ngamigmig padidiana. Ia sumanangsaya lakar maan pangaptin sentanane\u0301 ento. \u201cAne\u0301 tagih Putu mula sole\u0301h-sole\u0301h. Bes kategehan Putu makeneh. Ento patuh doge\u0301n teke\u0301n Putu tusing nyak ngante\u0301n. Eda ke\u0301toanga awake\u0301 Tu. Eda me\u0301me\u0301 buin tumpukin Putu baan keneh ane\u0301 tusing kakeneh baan me\u0301me\u0301. Me\u0301me\u0301 suba tua adana. Jani, buin baang Putu buka ke\u0301ne\u0301.\u201d"}, {"text_idx": "#000008", "text": "\u201cAmpura Me\u0301. Boya ja tiang numpukin keneh me\u0301me\u0301 ane\u0301 suba liu gati misi. Ene\u0301 mula isin keneh tiange\u0301. Depang doge\u0301n ke\u0301nke\u0301n ja dadin awak tiange\u0301. Tiang meled ngisinin panagih keneh tiange doge\u0301n kija ja lakuna.\u201d"}, {"text_idx": "#000009", "text": "Me\u0301me\u0301ne\u0301 tusing buin nyujutang ke\u0301nke\u0301n gumanti lakar pajalan keneh sentanane\u0301. Ia nawang sabilang ane\u0301 murip suba ngajak karma padidiana. Tuah abesik ane\u0301 aptianga apang sentanane\u0301 bisa ngaba keneh dadi anak luh bajang. Me\u0301me\u0301ne\u0301 nawang pakibeh gumi buka jani. Ye\u0301n sing bisa ngaba awak lakar layu satonde\u0301n kembang. Sabilang dina, ia ngrastitiang apang melah, lanus pajalan sentanane\u0301. Pangrastiti guru re\u0301ka sinah lakar tumus ka sentanane\u0301 krana uli mara matemu kama bang lan kama petake\u0301 suba ngrastitiang apang melah urip sentanane\u0301. Tusing ulian ngulurin indria doge\u0301n."}, {"text_idx": "#000010", "text": "Bapanne\u0301 satonde\u0301n ngalahin maan mabesen teke\u0301n me\u0301me\u0301ne\u0301 apang setata inget nglah sentana, eda buin ngepah keneh ngalih anak muani le\u0301nan. Suba tawanga somahne\u0301 liu ane\u0301 nemenin, sake\u0301wala ia pracaya teke\u0301n isin keneh somahne\u0301 lakar tetep satia teke\u0301n pakurenan. \u201cLautang Bli majalan suba makelo Bli kasangsaran. Boya tiang ngamadakang Bli. Baan tiang tusing bisa ningalin gelem Bli-ne\u0301 buka ke\u0301ne\u0301. Tiang suba nawang gelem Bline\u0301 baan tusing nyak ngiring dadi pamangku. Bli tusing buka anak le\u0301n. Nagih apang ngiring. Bli kanikain ngiring, sake\u0301wala tusing nyak. Bli nawang nyalanang sesanan ento ke\u0301weh. Bli jejeh pelih. Lautang Bli. Lautang.\u201d"}, {"text_idx": "#000011", "text": "Tusing sanget makelo gati, sage\u0301t mapiteh awakne\u0301. Angkihanne\u0301 sayan nyenikang, sayan ngejohang paliatne\u0301. Me\u0301me\u0301ne\u0301 Putu Sasih tusing ngete\u0301lang ye\u0301h mata krana suba makelo maan ngayahin somahne\u0301 di bale\u0301ne\u0301."}, {"text_idx": "#000012", "text": "Truna-trunane\u0301 ane\u0301 nganggurin Putu Sasih makejang ngaku lakar nyidaang ngalihang bulan. \u201cTu, ene\u0301 Bli ngaba bulan. Dibi kalihang.\u201d"}, {"text_idx": "#000013", "text": "\u201cEne\u0301.\u201d Mara telektekanga bulan ane\u0301 abana tusing bulan ane\u0301 patuh buka aptian kenehne\u0301 Putu Sasih. \u201cDadi bulan ce\u0301mpe\u0301ng, buina remrem ngenahne\u0301 buka bulan suud katadah Kalarau? Ento imba keneh Bline\u0301 suba mepah, buina tusing tulus. Beneh apa tusing?\u201d"}, {"text_idx": "#000015", "text": "\u201cYe\u0301n ngalih tiang makeneh tusing beneh melahan Bli mulih. Tiang ngalih ane\u0301 gumanti seken ngabaang tiang bulan.\u201d"}, {"text_idx": "#000016", "text": "Ping kuda-kuda me\u0301me\u0301ne\u0301 ngorahin apang ngenyakin anak muani diastun ngabaang bulan ce\u0301mpe\u0301ng. Umurne\u0301 Putu Sasih ane\u0301 sanget itungina. Pedalema sentanane\u0301 dadi anak luh tusing ngante\u0301n-ngante\u0301n buina me\u0301me\u0301ne\u0301 suba meled gati ngempu cucu. Meled nawang ke\u0301nke\u0301n luungne\u0301 nglah cucu sabilang ane\u0301 teka nyambat melahne\u0301 nglah cucu. Ada gandong, ada empu. Ada nagihin pipis. Ada kone\u0301 tongos mesuang tutur indik tutur pula-paline\u0301 dadi manusa."}, {"text_idx": "#000017", "text": "\u201cMe\u0301e\u0301e\u0301e\u0301e\u0301e\u0301e\u0301! Tiang suba maan jatu karma. Ento! Ditu ia nongos. Ento, ia sedeng ngripta kajege\u0301gan bulanne\u0301. Ento tinghalin ia ngaba pangrupak, nulis di ambarane\u0301, nulisang isin kenehne\u0301 ane\u0301 sujati.\u201d"}, {"text_idx": "#000018", "text": "Me\u0301me\u0301ne\u0301 Putu Sasih nyag kenehne\u0301 ninghalin sentanane\u0301 nelektekang bulan ane\u0301 sedek ngente\u0301r murnama."}]